Nóg ŉ ondersoek na joernalis se dood kom gloDie veteraan joernalis Shireen Abu Akleh is in Mei in Jenin doodgeskiet. (Foto: AFP) Die VSA se departement van verdediging het na bewering ŉ onafhanklike ondersoek na die joernalis Shireen Abu Akleh se dood in Israel vroeër vanjaar van stapel gestuur. Die Israeliese owerhede gaan egter geen samewerking aan die ondersoek gee nie, aangesien hulle reeds hul eie onafhanklike ondersoek gedoen en bevind het die betrokke soldaat het nie opsetlik opgetree nie. Akleh (51) was ŉ veteraanverslaggewer van Al Jazeera toe sy in Mei vanjaar doodgeskiet is. Sy is vermoedelik deur ŉ Israeli-soldaat geskiet terwyl sy ŉ Israeliese leëraanval in die stad Jenin in die noordelike Wesoewer gedek het. Volgens die politieke nuusagentskap Politico het die VSA se departement van verdediging ŉ onafhanklike ondersoek na Akleh se dood van stapel gestuur. Dít nadat ŉ ondersoek reeds vroeër vanjaar deur twee lede van die span van die Amerikaanse veiligheidskoördineerder (USSC), wat met die Palestynse owerheid skakel oor veiligheidsbystand, uitgevoer is. Hulle het daarin bevind dat Akleh glo nie opsetlik geskiet is nie. Die FBI het vandeesweek versuim om die ondersoek in die media te bevestig, maar Akleh se geliefdes het reeds hul waardering daarvoor uitgespreek. “Dit is ŉ belangrike stap,” het die Palestyns-Amerikaanse familie in ŉ verklaring gesê en bygevoeg dat hulle hoop vir ŉ “werklik onafhanklike, geloofwaardige en deeglike ondersoek”. Akleh se familie vra vanaf die staanspoor dat die VSA ŉ ondersoek gelas. “Dit is wat die VSA moet doen as ŉ Amerikaanse burger oorsee vermoor is, veral wanneer hulle, soos Shireen, deur ŉ buitelandse weermaglid doodgeskiet is.” Benny Gantz, Israel se minister van verdediging, het intussen gesê dat Israel geensins hierdie ondersoek ondersteun nie. “Amerika se besluit om ŉ ondersoek te doen na die tragiese heengaan van Shireen Abu Akleh is ŉ fout,” het Gantz in ŉ verklaring gesê. “Die IDF (die Israeliese weermag) het ŉ professionele, onafhanklike ondersoek gedoen, waarna die bevindinge aan Amerikaanse amptenare gestuur is.” Akleh het ten tyde van haar dood ŉ koeëlvaste baadjie gedra wat aangedui het dat sy ŉ lid van die media is. Sy het ook ŉ helm gedra toe sy in die kop geskiet is in die Jenin-vlugtelingkamp, ​​ŉ geskiedkundige brandpunt in die Israelies-Palestynse konflik. Die Israeliese weermag het in September toegegee dat een van sy soldate Akleh waarskynlik geskiet het nadat hy haar as ŉ militant misken het. Geen vervolging ingestel (Foto: AFP) ŉ Prokureur vir Israel se weermag voer aan dat daar destyds geen vervolging teen die betrokke soldaat ingestel is nie, aangesien die individu opgetree het in wat Israel as “ŉ aktiewe gevegsone” beskou het. Die eerste minister van Israel, Yair Lapid, stem saam met hierdie besluit. “Ek sal nie toelaat dat ŉ IDF-soldaat wat homself teen sy vyand beskerm het, vervolg word net sodat ons op internasionale vlak toegejuig kan word nie,” het hy gesê. Akleh se familie en kollegas het verlede week aan VN-ondersoekers gesê dat sy wel doelbewus geteiken is as deel van Israel se “grootskaalse oorlog” teen Palestynse mediawerkers, en het gevra vir aanspreeklikheid en geregtigheid om te geskied. Die Doha-gebaseerde Al Jazeera en die Qatari-staat het ook beweer dat Akleh doelbewus deur Israeliese soldate geteiken is.